《长安行》
金朝·李献甫

长安道，无人行，黄尘不起生榛荆。高山有峰不复险，大河有浪亦已平。

向来百二秦之形，秪今百二秦之名。我闻人固物乃固，人不为力物乃倾。

将军誓守不誓战，战士避死不避生。杀人饱厌敌自去，长安有道谁当行。

黄尘漫漫愁杀人，但见蔽野鸡群鸣。河东游子泪如雨，眼花落日迷秦城。

长安道，无人行，长安城中若为情。

作者简介：（1195—1234）河中人，字钦用。李献能从弟。博通书传，尤精《左传》及地理。宣宗兴定五年进士，辟行台令史。哀宗时，为书表官从冯延登使夏议和有功，授庆阳总帅府经历官。以功迁镇南军节度使。蔡州陷，死之。有《天倪集》。